Հավաքովի կոնստրուկցիաներ

Հավաքովի կոնստրուկցիաներ, կոնստրուկցիաներ, որոնք հավաքում, մոնտաժում են շինհրապարակում լրացուցիչ մշակում չպահանջող պատրաստի տարրերից։ Հավաքովի կոնստրուկցիաների տարրերը պատրաստում են տարբեր նյութերից (պողպատ, բետոն, երկաթբետոն, փայտ, ասբեստացեմենտ, ալյումինի համաձուլվածքներ, պլաստմասսաներ և այլն)։ Հավաքովի կոնստրուկցիաների օգտագործումը թույլ է տալիս առավել աշխատատար աշխատանքները կատարել տարրերի պատրաստման բարձրարտադրողականություն ունեցող սարքավորումներով հագեցված արդ. ձեռնարկություններում։

Շինհրապարակում հավաքովի կոնստրուկցիաների մոնտաժումը, ինչպես նաև դրանց փոխադրման ժամանակ բեռնման-բեռնաթափման աշխատանքներն իրականացվում են
մոնտաժման մեխանիզմներով (ամբարձիչներ, բեռնիչներ)՝ ձեռքի աշխատանքի նվազագույն ծախսումներով, որոնք ապահովում են շինարարության աշխատատարության և արժեքի զգալի նվազում, շենքերի և կառույցների կառուցման ժամկետների կրճատում, աշխատանքների որակի բարձրացում։

Պատրաստի տարրերից հավաքվող կոնստրուկցիաները համապատասխան միացումևերի դեպքում կարող են լինել հավաքովի-քանդովի, որը բավական արդյունավետ է տարբեր նշանակության ժամանակավոր կառույցներ կառուցելիս, հատկապես դժվարամատչելի շրջաններում։

Կոնստրուկցիաներ